Stortingsleiligheten tømt etter adressetabbe
De siste årene har Senterparti-representanten bodd i en av Stortingets pendlerleiligheter for familier i Hoffsveien på Smestad i Oslo. Ved valget ble Toppe stemt inn til en ny periode på Stortinget, og nylig fikk hun beskjed om at hun kunne fortsette å bo i den samme leiligheten. Men da Toppe kom til leiligheten tirsdag, var boligen fullstendig tømt for personlige eiendeler.- Det er Stortinget som eier alt av møbler, så de sto der fremdeles. Men alle personlige eiendeler er blitt borte. Dyner, sengetøy, dekketøy, bilder, alt er vekk, sier Toppe til VG.Problemene stopper heller ikke der. Det er nemlig ikke gitt at Toppe kommer til å få alle eiendelene sine tilbake.Toppe sier at det aller meste enkelt kan erstattes, men at det også ble borte ting som vanskelig kan kjøpes på nytt. - Noe av det som ble borte, var dekketøy jeg hadde arvet. Akkurat det er litt surt, men det skal nok gå bra, sier stortingsrepresentanten. Toppe er gift og har seks barn. Resten av familien bor i Bergen, men Toppe har valgt å bo i en ledig familieleilighet så hun har plass til alle når familien kommer på besøk til Oslo.Fryktet innbrudd Det var Toppes svoger som mandag oppdaget at leiligheten var blitt tømt. Han skulle låne leiligheten en natt, men måtte melde tilbake til Toppe at boligen var fullstendig ribbet. - Først trodde jeg det kunne dreie seg om et innbrudd, men svogeren min trodde ikke at innbruddstyver ville være så nøye med å ta med seg alt. Så trodde jeg kanskje at jeg hadde gått glipp av en beskjed om at jeg ikke kunne bo der lenger. Til slutt fant jeg ut hva som hadde skjedd. Da visste jeg ikke om jeg skulle le eller gråte. Men jeg velger å le, sier Toppe til VG.- Jeg har fått beskjed om at jeg vil få alt erstattet og vel så det. Jeg har også fått tilbud om å bli kjørt rundt på handletur, siden jeg ikke har bil i Oslo. Men jeg har bestemt meg for å fikse det selv, sier hun. Toppe forteller at hun for omkring en uke siden fikk en merkelig beskjed fra vaktmestertjeneste på Stortinget, men at hun ikke hadde tenkt mer over det da.Leiligheten som egentlig skulle tømmes, ble tidligere brukt av Else-May Botten fra Arbeiderpartiet Hun bodde inntil i forrige uke i en annen stortingsleilighet i Hoffsveien. Denne leiligheten tilhører samme borettslag og ligger i en lignende bygning bare noen meter unna der Toppe bor. Botten bodde alene i en familieleilighet som ligner Toppes, men ønsket seg en mindre og mer sentrumsnær leilighet for den kommende stortingsperioden. Derfor har hun nå flyttet til en langt mindre leilighet i Maridalsveien.Terje Olsen er avdelingssjef i Stortingets drifts- og serviceavdeling. Han beklager det som har skjedd på det sterkeste.Han sier at en rekke personlige eiendeler har blitt lagret, slik at Toppe kan få disse tilbake igjen. - Noe ble likevel ansett som forbruksmateriell og kastet. Blant annet var det snakk om noen sett sengetøy og håndklær. Dette, og eventuelt andre ting som ikke skulle komme til rette, vil vi selvfølgelig erstatte, sier Olsen.
Kjersti Toppe (Sp) har mistet alle sine personlige eiendeler i Oslo etter at leiligheten hennes ble tømt ved en feil. - Jeg velger å le av det, sier Toppe.